和運判孫聖微遊大慈
作者：呂陶
朝代：宋

paragraphs: 西州都會坤之維，地產豊羡人熙熙。
朝庭念遠勤撫養，欲壮心腹強四肢。
精求守臣擇使者，故有賢業堪依毗。
導宣德澤廣流派，講舉政教先本基。
不容蠧弊長芽蘖，直欲赤子皆充肥。
泰然一道遂無事，犴獄衰止文符希。
燕閒何以度歲月，憑仗文酒相追隨。
過從僧舍盡幽邃，閲徧畫手多神奇。
因嗟唐人值喪亂，奔走至此常懷歸。
韜藏絕藝鬰不發，壁間一掃窮精微。
試登高閣凝望久，欲将遠眼窮天涯。
山扃水遶氣象好，雲晴日暖光陰移。
信哉浮生巨河上，鼎勢會以一足支。
方今文軌慶混合，帝力何有民何知。
長廊廣屢數百載，留得風景資遊嬉。
清罇豈特具酬獻，髙論不廢評是非。
宦游此會亦難得，投筆一笑毫無疑。
又爲歌詩載盛事，更唱迭和猶壎箎。
鄙夫幸爾陪雅集，懷抱芬馥蘭與芝。
天閽九重勞夢想，回首鄉國空遲遲。